paragraph_text: Administrativno jednim dijelom pripada zapadnom dijelu grada Bjelovara i četvrti Hrgovljani, a većim dijelom selu Predavac u općini Rovišće. U šumi Bedenik nalaze se državne šume gospodarske jedinice Bedenik, kojima gospodare Hrvatske šume - Šumarija Bjelovar. Gotovo je u potpunosti nizinska šuma hrasta lužnjaka (73% drvne mase) i običnog graba (25%), uz vrlo mali udio drugih vrsta drveća. To je cjelovit šumski kompleks. U smjeru sjever – jug proteže se na 3,5 kilometara, a u smjeru istok – zapad prosječno na 1 kilometar dužine. Ukupna površina je 392 hektara, a obrasla površina je 375 hektara. Nadmorska visina je od 123 do 145 metara. Teren je izrazito ravničast, nalazi se na prostranoj plitkoj gredi i van je mogućnosti plavljenja. Jedini prirodni vodotok je uski potok Medarak. Ima nekoliko reguliranih, odvodnih kanala, a u jugoistočnom dijelu nalazi se ribnjak „Pulman“. Zabilježeno je znatno sušenje, uglavnom hrasta lužnjaka, a uzrokovano raznim čimbenicima (pad nivoa podzemne vode, češći period sušnih godina, onečišćenje atmosfere).<ref>https://javnipodaci.blob.core.windows.net/pdf/168/Opis.pdf Pristupljeno 14. kolovoza 2022.